Boererate.com: Sofapokkels kan hartprobleme vermy deur te begin oefen
Sofapokkels kan hartprobleme vermy deur te begin oefen
Vir middeljarige sofapokkels (couch potatoes) is daar altyd die risiko van hartversaking as gevolg van jare staties wees voor die televisie. Daar is egter nou hoop met navorsing wat toon dat twee jaar van gereelde aërobiese oefening hierdie risiko kan verminder, of selfs die skade kan herstel.
Aërobiese oefening is volgehoue aktiwiteite soos stap, swem, hardloop en soortgelyke aktiwiteite wat die hart en ander spiere versterk en die liggaam help om suurstof meer effektief te gebruik.
Statiese gedrag, soos om lang tydperke te sit, verhoog die risiko dat die hartspier krimp en verstyf op 'n middeljarige ouderdom, wat die risiko van hartversaking aansienlik verhoog. Vorige studies het getoon dat elite-atlete, wat 'n leeftyd lank met 'n hoë intensiteit oefening geoefen het, se hart en bloedvate aansienlik minder verouder het.
Deur twee tot drie keer 'n week te oefen doen nie veel om jou hart te beskerm nie. Vier tot vyf keer 'n week is egter baie effektief, volgens die studie. Dit is dus belangrik dat so 'n oefenprogram deel van jou daaglikse roetine word. So 'n program moet ten minste een lang sessie insluit (minimum een uur) en ten minste een hoë-intensiteit aërobiese sessie.
Dit is belangrik om voor jou laat middeljare te begin, as die hart nog goeie plastisiteit het, wat dit in staat stel om makliker te verander.
Die studie is gepubliseer in die joernaal Circulation.
(Hier artikel is bygedra deur Quintus van Rensburg, 'n ASA-gesertifiseerde afrigter in Bellville. -> bellvilleac.co.za)